Document ID: 32002D0113

Komisjoni otsus,
23. jaanuar 2002,
millega muudetakse komisjoni otsust 1999/217/EÜ toiduainetes või nende pinnal kasutatavate lõhna- ja maitseühendite registri osas
(teatavaks tehtud numbri K(2002) 88 all)
(EMPs kohaldatav tekst)
(2002/113/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 28. oktoobri 1996. aasta määrust (EÜ) nr 2232/96, milles sätestatakse ühenduse menetlus toiduainetes kasutatud või kasutatavate lõhna- ja maitseainete suhtes, [1] eriti selle artikli 3 lõiget 2,
ning arvestades järgmist:
(1) Vastavalt määruse (EÜ) nr 2232/96 artikli 3 lõikele 2 on komisjon oma otsusega 1999/217/EÜ, [2] viimati muudetud otsusega 2000/489/EÜ, [3] vastu võtnud toiduainetes või nende pinnal kasutatavate lõhna- ja maitseainete registri.
(2) Vastavalt komisjoni 18. juuli 2000. aasta määrusele (EÜ) nr 1565/2000, milles sätestatakse nõukogu määrusele (EÜ) nr 2232/96 [4] vastava hindamiskava vastuvõtmiseks vajalikud meetmed, tuleks igale lõhna- ja maitseühendile määrata uued numbrid, nn FL-numbrid. Peale selle tuleks kõik registrisse kuuluvad lõhna- ja maitseühendid jaotada sarnaste ainete rühmadesse vastavalt selles määruses sätestatud rühmade loetelule. See teave peaks olema kättesaadav isikutele, kes aineid turule viivad, nii et nad saaksid täita oma kohustusi vastavalt määrusele (EÜ) nr 1565/2000. Seetõttu peaks lõhna- ja maitseühendite register sisaldama nii uusi FL-numbreid kui rühmade numbreid.
(3) Otsusele 1999/217/EÜ (viimati muudetud otsusega 2000/489/EÜ) lisatud registri 1., 2. ja 3. osa tuleks liita üheks A osaks ning järjestada ained vastavalt nende FL-numbritele. Registri 4. osa tuleks asendada tekstiga käesolevale otsusele lisatud B osas.
(4) Liikmesriikide poolt nimetatud ja otsuses 1999/217/EÜ sätestatud lõhna- ja maitseainete kontrolli tulemusel on ilmnenud palju vastuolusid keemiliste numbrite, nimetuste, sünonüümide ja süstemaatiliste nimetuste osas ning kindlaks tehtud hulk juhtumeid, mil samad ained on registris esinenud erinevate nimetuste all. Need vastuolud tuleks kõrvaldada. Nende vastuolude puhul, mille osas ei saa käesolevas etapis lõplikku otsust langetada, tuleks võimaliku vastuolu fakti vähemalt nimetada.
(5) Paljude otsuse 1999/217/EÜ ainete, sealhulgas konfidentsiaalselt teatatud ainete suhtes on teatavad liikmesriigid oma vastavad teatised kehtetuks tunnistanud. Need ained tuleks registrist välja jätta. Samamoodi on liikmesriigid teatanud uutest ainetest, mis vastavalt määruse (EÜ) nr 2232/96 artikli 5 lõikele 2 tuleks lisada hindamiskavasse ja peavad seetõttu olema võetud registrisse.
(6) Vastavalt määruse (EÜ) nr 2232/96 artikli 4 lõikele 3 tuleb aine registrist välja jätta, kui hindamisel ilmneb, et lõhna- ja maitseühend ei vasta nimetatud määruse lisas esitatud üldistele kasutamiskriteeriumidele. Toidu teaduskomitee jõudis oma 26. septembril 2001. aastal esitatud arvamuses järeldusele, et 4-allüül-1,2-dimetoksübenseen (metüüleugenool) ja 1-allüül-4-metoksübenseen (estragool) on genotoksilised. Seetõttu tuleks need ained registrist välja jätta.
(7) Seepärast tuleks vastavalt muuta otsust 1999/217/EÜ.
(8) Käesoleva otsusega ettenähtud meetmed on kooskõlas alalise toidukomitee arvamusega,
ON VASTU VÕTNUD KÄESOLEVA OTSUSE:
Artikkel 1
Direktiivile 1999/217/EÜ lisatud register asendatakse käesoleva otsuse lisa tekstiga:
Artikkel 2
Käesolev otsus on adresseeritud liikmesriikidele.
Brüssel, 23. jaanuar 2002

Labels: 12
17